ΚΑΝΟΝΙΣΜΟΣ (ΕΟΚ) αριθ. 2907/92 ΤΗΣ ΕΠΙΤΡΟΠΗΣ της 6ης Οκτωβρίου 1992 για την τροποποίηση του κανονισμού (ΕΟΚ) αριθ. 2824/88 που προβλέπει ορισμένες λεπτομέρειες εφαρμογής του καθεστώτος των μέγιστων εγγυημένων ποσοτήτων στον τομέα του καπνού Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί κοινής οργανώσεως αγοράς στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΟΚ) αριθ. 860/92 (2), και ιδίως το άρθρο 3 παράγραφος 3 και το άρθρο 4 παράγραφος 5, Εκτιμώντας: ότι ο κανονισμός (ΕΟΚ) αριθ. 861/92 του Συμβουλίου (3) προβλέπει τη διατήρηση του καθεστώτος των μέγιστων εγγυημένων ποσοτήτων για τη συγκομιδή 1992- ότι πρέπει συνεπώς να διατηρηθούν επίσης οι λεπτομέρειες εφαρμογής του καθεστώτος αυτού για τη συγκομιδή 1992 όπως έχουν προβλεφθεί από τον κανονισμό (ΕΟΚ) αριθ. 2824/88 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 3699/91 (5)- ότι με τον κανονισμό (ΕΟΚ) αριθ. 860/92 το Συμβούλιο τροποποίησε τον περιορισμό της μείωσης της τιμής και της πριμοδότησης σε περίπτωση υπέρβασης της μέγιστης εγγυημένης ποσότητας- ότι η τροποποίηση αυτή αφορά τη συγκομιδή 1992- ότι συνεπώς οι συγκομιδές 1989 έως 1991 διέπονται από τον κανονισμό (ΕΟΚ) αριθ. 2824/88 όπως ήταν διατυπωμένος πριν από την παρούσα τροποποίηση- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης του Ακατέργαστου Καπνού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2824/88 τροποποιείται ως εξής: 1. Στο άρθρο 2 παράγραφος 1, το δεύτερο εδάφιο αντικαθίσταται από το ακόλουθο κείμενο: "Εντούτοις, η μείωση δεν μπορεί να υπερβεί το 23 % για τη συγκομιδή 1992." 2. Στο άρθρο 3, η παράγραφος 1 αντικαθίσταται από το ακόλουθο κείμενο: "1. Πριν από τη διαπίστωση της πραγματικής παραγωγής που προβλέπεται στο άρθρο 1, οι τιμές παρέμβασης και οι πριμοδοτήσεις μπορούν να καταβληθούν μέχρι 77 %, για τη συγκομιδή 1992, των ποσών που καθορίζονται για την εν λόγω συγκομιδή. Εντούτοις, κατ' επιλογή του κράτους μέλους, αυτές οι τιμές και οι πριμοδοτήσεις μπορούν να καταβληθούν μέχρι 100 % εάν έχει συσταθεί εγγύηση ίση προς 23 % για τη συγκομιδή 1992." 3. Στο άρθρο 4, οι δύο πρώτες περιπτώσεις αντικαθίστανται από το ακόλουθο κείμενο: "- στην περίπτωση που αναφέρεται στο άρθρο 7 παράγραφος 2 στοιχείο α), η εγγύηση αυξάνεται κατά 23 % ή το ποσό της προκαταβολής μειώνεται κατά 23 % για τη συγκομιδή 1992, - στην περίπτωση που αναφέρεται στο στοιχείο β) της ιδίας παραγράφου, συνιστάται εγγύηση 23 % του ποσού της πριμοδότησης για τη συγκομιδή 1992, ή το ποσό της προκαταβολής μειώνεται κατά το προαναφερόμενο ποσοστό για τη συγκομιδή αυτή." Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από τη συγκομιδή 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Οκτωβρίου 1992.

[Source: multi_eurlex | Tokens: 2759]